
Livet som bonusmor


Tag på en personlig rejse


Parforholdet i en sammenbragt familie









FORORD


At være bonusmor kan være en stor udfordring, og kan også være ret komplekst.


Jeg er født i 1958. Jeg er gift – har 2 børn samt 2 bonusbørn og en stor flok børnebørn.


Jeg er uddannet familieterapeut, konfliktmægler og stressvejleder og har haft privat praksis siden 2004.


Da min mand og jeg lærte hinanden at kende, var mine egne børn 5 og 12 år. Min mands børn var på det tidspunkt 10 og 15 år. Jeg havde, som mange andre, ingen erfaring i at være bonusmor.


For mit eget vedkommende kan jeg ærligt sige, at jeg ikke nåede at tage stilling til, hvad det ville sige at være bonusmor, før jeg stod midt i det. Jeg ville godt forinden have været opmærksom på, at sætte mig ind i mit nye liv som bonusmor.


Derfor vil jeg give nogle af de erfaringer videre i håb om, at andre kan bruge dem som inspiration.


Jeg synes, at mange ting var svære i starten. Min mand og jeg var på det tidspunkt ikke ret gode til at snakke sammen om, hvordan vi skulle håndtere den nye situation med 4 børn.


Mine børn boede hos os og så deres far hver anden weekend. Min mands børn var hos os hver anden weekend, og de var alle hos os samme weekend.


Jeg følte ofte, at jeg stod med de praktiske opgaver i forhold til mine bonusbørn, når de var hos os. Min mand tog ikke så meget del i det, og jeg sagde ikke fra.


Det udviklede sig til konflikter, fordi vi ikke havde nogle retningslinjer for, hvordan tingene skulle fungere, når alle børn var hos os.


Mine grænser blev indimellem overskredet, fordi jeg ikke formåede at sige fra på en ordentlig måde. Jeg blev bare sur og vred på min mand.


Vi reagerede på hver vores måde, uden at være i stand til at snakke om det.


Jeg har på intet tidspunkt haft et negativt syn på mine bonusbørn.


Havde jeg vidst dèt, jeg ved i dag, havde jeg i nogle situationer handlet anderledes.


Heldigvis er vi alle sluppet godt igennem hele forløbet og har et godt forhold til alle børn og til vores ekser på begge sider. Det betyder rigtig meget, ikke mindst for vores børn, selvom de er voksne og alle selv har børn.

“I skal alle trives under samme


tag og tingene skal fungere,


for både voksne, parforholdet


og kærligheden til børnene”









Indledning


Et liv som bonusmor


Jeg har rigtig mange ting på hjerte angående dèt at være bonusmor. Jeg kan ikke komme ind på det hele, selvom jeg gerne ville, men vil forsøge at tage nogle af de ting op, som jeg selv har erfaring med - både fra mit private liv som bonusmor og fra min praksis, hvor jeg ofte har mødt bonusmødre og bonusfædre, når jeg har par til samtale.


Mine egne børn og bonusbørn er også kommet med input fra dengang, de var mindre og oplevede dèt, at blive en sammenbragt familie.


Jeg vil både komme ind på dèt at være bonusmor, tage dig med på en personlig rejse, som kun omhandler dig, og berøre emnet parforhold.


Når du første gang møder den ”eneste ene” og får barn eller børn med ham, er det svært at forestille sig, at det vil kunne blive anderledes.


Men som skilsmissetallene viser, er der rigtig mange, der på et tidspunkt bryder op undervejs og vælger at gå hver til sit.


Det betyder, at du og dine børn på et tidspunkt vil komme ind i et nyt forhold med sandsynlighed for, at der er børn i forvejen, og du bliver bonusmor. Jeg vælger at kalde det bonusmor. Det er jo forskelligt fra forhold til forhold, om det skal være bonus-, sted-, papmor eller bare dit navn.


For nemheds skyld vil jeg bruge betegnelsen “partner” om din samlever - uanset om I er gift eller ej.


Jeg vil også bruge betegnelsen bonusbørnene – selvom der kun er ét. Børnenes mor vil jeg i bogen kalde biomor.


Rollen som bonusmor kan se forskellig ud fra familie til familie. Det kan være, at du ikke har børn med ind i forholdet. Måske har du èt eller flere børn, og din partner har èt eller flere børn med ind i den sammenbragte familie.


Konstellationerne i en sammenbragt familie kan være mange, men det vil blive for omfangsrigt at beskrive dem alle, så jeg tager udgangspunkt i en "patchwork familie" med mor og far, med hver to børn fra tidligere forhold – et forhold, der bliver til ”dine og mine børn”.


Jeg har valgt primært at fokusere på dig i forhold til livet som bonusmor. Har du selv børn, er der også rigtig mange ting i spil i forhold til dem, deres bonusfar og dèt liv, de får sammen med ham.









1. DEL – AT VÆRE BONUSMOR:


1 - Livet som bonusmor


Da du mødte manden, du blev forelsket i, havde han et barn eller flere, og i starten havde du måske en fornemmelse af, at det skulle I nok klare.


Når I som voksne er i forelskelsesfasen, kan det være svært for børnene. I er meget optagede af hinanden, og det giver måske ikke så meget plads til hverken egne børn eller bonusbørn.


Hvis bonusbørnene kun ser deres far i kort tid, fx hver anden weekend eller nogle dage om ugen, vil de sandsynligvis gerne have hans fulde opmærksomhed, når de er hos jer.


Det kan blive komplekst, når I voksne gerne vil være tætte, samtidig med at både bonusbørnene og dine egne børn kræver opmærksomhed. Hvis børnene ikke får denne opmærksomhed, kan de reagere med vrede, ignorere dig eller kun henvende sig til far.


Nogle bonusbørn kan have særlige udfordringer bl.a. ADHD, ADD, sensitivitet, autisme eller fysiske handicaps. Det kan kræve meget af dig som bonusmor, specielt hvis du ikke har erfaring med disse udfordringer. Her kan det være en fordel at søge information, så du bedre kan forstå børnene og få redskaber til at håndtere situationerne.


De mange relationer i en sammenbragt familie


Kærlighedsforholdet i den sammenbragte familie består af:




	Jer som voksne med kærlighed til hinanden.


	Kærligheden til jeres biologiske børn.





Har eller får I et fælles barn, vil dette også indgå i dynamikken.


Derudover er der:




	Ekser – børnenes biologiske mor/far.


	Eksens nye familie (hvis eksen har en ny partner).


	Barnets eventuelle søskende med eksens nye partner.


	Barnets biologiske bedsteforældre og øvrige familie.


	Dine egne forældre og familie.





Dette skaber et komplekst familiesystem, som kan være svært at navigere i for alle, men især for børnene, som skal lære mange nye mennesker at kende. Det samme gælder for dine eventuelle egne børn.


Bonusbørnene og dine egne børn skal have tid og plads til, at finde sig til rette i det nye familiesystem. I starten kan der være håb om, at det hele nok skal gå, men udfordringer vil opstå, når hverdagen melder sig.


Din partner kan også have haft forventninger til, hvordan tingene skulle fungere, som måske ikke stemmer overens med virkeligheden.


Dynamikken mellem din partner og biomor


Forholdet mellem din partner og biomor spiller en vigtig rolle. Alt efter hvordan de er kommet ud af deres forhold – om det var ham eller biomor, der valgte at gå, eller om det var et fælles valg – kan der være forskellige reaktioner fra biomors side.


Hvis der stadig er store følelser på spil mellem din partner og biomor, kan det påvirke jeres sammenbragte familie. Det er vigtigt at forstå, at børnene ofte bliver "tvunget" ind i en ny situation, uden at have haft mulighed for at vælge fra.


Børns reaktioner


Børn kan reagere forskelligt på den nye familiesituation, afhængigt af deres alder. Deres reaktioner kan være:




	Sorg eller tristhed.


	Skyld eller vrede.


	Jalousi eller afmagt.


	Ændret adfærd eller afvisning af dig.





Det er vigtigt at give børnene tid og plads til at udtrykke deres tanker og følelser. Deres reaktioner er som regel rettet mod situationen, og ikke mod dig eller din partner.


Refleksion som bonusmor


Mange bonusmødre stiller sig selv følgende spørgsmål:




	Hvor meget ansvar vil jeg tage?


	Skal jeg indgå i opdragelsen af bonusbørnene?


	Skal jeg elske mine bonusbørn lige så meget som mine egne?


	Hvordan håndterer jeg forholdet til børnenes mor?


	Hvordan bidrager jeg til bonusbørnenes trivsel og udvikling?





Der er mange ting at tage stilling til og det kan føles overvældende. Det er vigtigt at have åben kommunikation med din partner om de tanker og følelser, I hver især har, så I arbejder sammen og ikke mod hinanden.


Afslutning


Livet som bonusmor kan være udfordrende, men med forståelse, tålmodighed og samarbejde er det muligt at skabe en harmonisk sammenbragt familie. Husk igen, at børnene ikke har valgt denne situation og at det er de voksnes ansvar, at få det til at fungere.


2 - Bonusbørnenes reaktion på dig


Som bonusmødre ved vi godt, at det ikke altid er let for bonusbørnene, at deres forældre er blevet skilt. Men hvor ofte tager vi os tid til virkelig at sætte os ind i, hvordan de ser og oplever situationen?


Prøv at se situationen fra bonusbørnenes perspektiv


Børnenes reaktioner kan variere alt efter alder og personlighed. Ved første møde kan nogle være generte, andre klistre sig til deres far, fordi de føler sig usikre, mens nogle måske er mere åbne og imødekommende.


Uanset reaktionen har de én ting til fælles. Deres højeste ønske kan ofte være, at deres far og mor finder sammen igen.


Det er vigtigt at give børnene plads til at være sig selv, og bearbejde deres følelser i deres eget tempo. Selvom det kan være svært, vil tålmodighed og forståelse lønne sig i længden.


Du kan måske føle dig overset eller uønsket, men det er sjældent personligt – det handler ofte om, at børnene har svært ved at navigere i deres nye virkelighed.


I stedet for at tolke deres adfærd negativt, kan du forsøge at forstå, hvad der ligger bag. Spørg din partner til råds, hvis der er noget du ikke forstår.


Børns reaktioner afhænger også af deres baggrund og erfaringer. Nogle vil trække sig, mens andre kan blive vrede eller udadreagerende, fordi de kæmper med følelser som sorg, usikkerhed eller skyld.


Loyale følelser overfor deres biologiske forældre kan skabe splittelse – især hvis de føler, at det er "forkert" at kunne lide dig. Her er det vigtigt at være tålmodig og skabe et trygt rum, hvor de ikke føler sig presset.


Det bedste du kan gøre, er at være dig selv. Hvis du forsøger at påtage dig en rolle eller forstille dig, vil børnene ofte gennemskue det.


Tal aldrig negativt om børnenes mor


Samtidig er det essentielt, aldrig at tale negativt om børnenes mor i deres påhør – det kan skade din relation til dem og få dem til at tage afstand fra dig.


Hvis børnene har svært ved at håndtere deres følelser omkring dig, er det ofte bedst, at din partner tager den første snak med dem. Det kan føles som et overgreb for børnene, hvis du konfronterer dem direkte, før de er klar.


Acceptér børnene som de er


For at skabe en god relation til bonusbørnene er det vigtigt, at acceptere dem som de er og respektere deres unikke personligheder. Det kræver tålmodighed og en bevidsthed om dine egne tanker og følelser, men det kan gøre en stor forskel for jeres fælles hverdag.


Her er nogle konkrete råd til at hjælpe på vejen:




	
Giv tid – Relationer tager tid at bygge op


	Vær tålmodig, lyttende og interesseret


	
Vær dig selv – børnene vil værdsætte ægthed


	Tal aldrig negativt om børnenes mor


	Håndter konflikter om børnene, når de ikke er til stede


	Forstå at vrede fra børnene sjældent handler om dig personligt, men om den svære situation, de står i


	Skab en følelse af fællesskab og lad børnene deltage i ferier, fødselsdage og andre familieaktiviteter


	Respektér børnene som de individer de er, og anerkend deres følelser





Husk igen, at børnene ikke har valgt denne situation. Hvis du viser forståelse, tålmodighed og empati, vil det give jer de bedste forudsætninger for, at finde en balance og skabe et trygt og godt familieliv sammen.


3 - Hvem gør hvad i den sammenbragte familie?


Når du bliver bonusmor, får du en rolle som på mange måder minder om en fars rolle, når hans første barn bliver født. Du kommer i anden række i forhold til børnene.


Din partners børn vil have brug for tid, omsorg og stabilitet og som regel være vigtigere for ham end dig, når de er hos jer. Det er noget, du skal forholde dig til, en udfordring, som kan skabe følelser af at være på "andenpladsen."


Samtidig står du med dine egne følelser, behov og drømme for fremtiden, mens der stilles store krav til din forståelse og tålmodighed, i forhold til bonusbørnene. Nogle gange kan det betyde, at du må trække dig tilbage, for at skabe ro og balance.


Din partner gør måske sit bedste for at håndtere børnenes adfærd, men har han fokus på deres følelser? Mange fædre har ikke erfaring med at håndtere børns følelsesmæssige behov, især hvis det tidligere har været biomoderen, der tog sig af den del.


De er ofte mere overbærende i forhold til børnene, måske for at undgå konflikter.


Det betyder ikke, at fædre ikke kan tage sig af deres børn, de gør det bare ofte på en anden måde. Min erfaring viser, at fædre ofte ubevidst overlader den følelsesmæssige del til bonusmødrene. Det kan være fordi det er svært for dem at håndtere.


Som bonusmor kan det føre til at du føler, du står med en stor del af ansvaret for bonusbørnene. Det er dog vigtigt at huske, at det ikke er din pligt.


Mange kvinder, især dem der allerede har egne børn, påtager sig naturligt en masse ansvar, ofte fordi vi er opdraget til, at tage ansvar og være "flinke."


For at undgå frustrationer og konflikter er det vigtigt, at du og din partner laver klare aftaler om, hvem der gør hvad. Det betyder ikke, at du skal undgå al praktisk kontakt med bonusbørnene, men at opgaver og ansvar bliver fordelt retfærdigt.


Aftaler mindsker risikoen for konflikter og sikrer, at ingen føler sig overbelastede.


Husk, at børnenes adfærd ofte er præget af deres opdragelse og tidligere erfaringer, og det er ikke altid deres ansvar, hvordan de reagerer.


De er blevet opdraget under andre forhold og med andre værdier, end dem du måske har. Og ansvaret for børnene ligger i sidste ende stadig, hos deres biologiske forældre.


I sidste ende er det de voksnes ansvar, at få den sammenbragte familie til at fungere. Bonusbørn og egne børn har ikke haft et valg i situationen, når du og din nye partner vælger at blive et par. De kan have svært ved at tilpasse sig.


Ved at kommunikere åbent, sætte klare grænser og arbejde som et team, kan I skabe et trygt miljø, hvor både børn og voksne trives.


Lykkes det ikke at få familien til at fungere, risikerer børnene endnu et opbrud. Det kan efterlade dem med følelser af svigt og usikkerhed.


Derfor er samarbejde, tålmodighed og forståelse afgørende for børnenes trivsel, og familiens samlede harmoni.


4 - Rammerne for samarbejde


Det er afgørende, at du og din partner får de rette rammer på plads, så I kan samarbejde og støtte hinanden, når det er nødvendigt.


Det kan hjælpe jer med at undgå konflikter, og skabe et sundt fundament for den sammenbragte familie.


Her er nogle forslag til spørgsmål, som kan være nyttige at afklare mellem dig og din partner:




	Hvor meget må du "opdrage" på bonusbørnene?


	Hvem tager ansvar for hvad i hverdagen?


	Hvor meget forventer din partner, at du skal deltage i de praktiske opgaver omkring bonusbørnene?


	
Hvor meget forventer du, at din partner deltager i de praktiske opgaver omkring dine egne børn?


	Er det okay, at du deltager i møder om børnene i skole eller børnehave? Er det okay, at du deltager i deres fritidsaktiviteter og andre begivenheder?


	Skal I holde bonusbørnenes fødselsdage og andre mærkedage sammen med biomor?


	Har du indflydelse på ferieplaner med bonusbørnene?


	Skal I lave fælles aktiviteter som sammenbragt familie, eller ønsker I tid hver for sig?





I kan sikkert selv komme på flere ting, som er relevante for jeres situation. Det handler ikke så meget om børnene, men om de aftaler, du og din partner laver.


Vær en god ven


Bonusbørnene ser dig måske ikke nødvendigvis som "bonusmor", men som en ekstra voksen. Det bedste du kan gøre, er at forsøge at være en god ven for børnene.


Hvis de ikke er klar til at skabe et tæt forhold til dig, og du er for ihærdig i din indsats for at komme tættere på dem, kan de reagere negativt.


I stedet kan du:




	Være tålmodig, høflig og lyttende


	Acceptere og respektere bonusbørnene som de individer, de er


	Give dem tid til at finde ro i den sammenbragte familie


	Være dig selv og være autentisk


	Forsøge at forstå hvert enkelt barns reaktioner


	Acceptere, at bonusbørnene vil tage noget af din partners tid, når de er hos jer

